LOXLEY ดีดบวก 6% หลังร่วงยาว 6 วันรับ “บอร์ดกองสลากฯ” จ่อสรุปรูปแบบหวยวันนี้-เล็งขายปี 63
LOXLEY ดีดบวก 6% หลังร่วงยาว 6 วันรับ "บอร์ดกองสลากฯ" จ่อสรุปรูปแบบหวยวันนี้-เล็งขายปี 63
LOXLEY ดีดบวก 6% หลังร่วงยาว 6 วันรับ "บอร์ดกองสลากฯ" จ่อสรุปรูปแบบหวยวันนี้-เล็งขายปี 63
31 ก.ค. 2562

ผู้สื่อข่าวรายงานว่า ราคาหุ้น บริษัท ล็อกซเล่ย์ จำกัด (มหาชน) หรือ LOXLEY ณ เวลา 10.04 น. อยู่ที่ระดับ 2.30 บาท บวก 0.12 บาท หรือ 5.50% สูงสุดที่ระดับ 2.30 บาท ต่ำสุดที่ระดับ 2.28 บาท ด้วยมูลค่าการซื้อขาย 8.40 ล้านบาท

ทั้งนี้ ราคาหุ้น LOXLEY ปรับตัวขึ้นแรงวันนี้ หลังปรับตัวลดลงยาว 6 วันติด นับตั้งแต่ราคาหุ้นปิดที่ระดับ 2.44 บาท เมื่อวันที่ 19 ก.ค.62 โดยปัจจัยที่ส่งผลให้ราคาหุ้นปรับตัวขึ้นแรง มาจากการรายงานข่าวบอร์ดสลากฯ เตรียมสรุปรูปแบบหวยวันนี้ ก่อนทำประชาพิจารณ์และขายในช่วงปีหน้า ด้าน LOXLEY พร้อมรับสลากรูปแบบใหม่ทุกประเภท ยันสัญญาครอบคลุมเกือบทุกประเภท ทั้งดิจิเกม ลอตโต้ จีโน่ และการพนันที่เป็นรูปเกมกีฬา
โดยวันนี้ หนังสือพิมพ์ข่าวหุ้นธุรกิจ รายงานเช้านี้ว่า นายพชร อนันตศิลป์ อธิบดีกรมสรรพสามิต ในฐานะประธานกรรมการ คณะกรรมการสลากกินแบ่งรัฐบาล กล่าวว่า การประชุมคณะกรรมการสลากกินแบ่งรัฐบาลวันนี้จะมีการสรุปแนวทางการจำหน่ายสลากรูปแบบใหม่ ซึ่งยังไม่สามารถบอกได้ว่าจะออกมาเป็นรูปแบบใด ต้องรอให้ผลประชุมออกมาก่อน
โดยก่อนหน้านี้ประธานกรรมการ คณะกรรมการสลากกินแบ่งรัฐบาล มีแนวคิดที่จะใช้เกมใหม่ที่เป็นรูปภาพแทนตัวเลขทั้งหมด เพื่อปรับเปลี่ยนพฤติกรรมผู้บริโภค ซึ่งนายธนวรรธน์ พลวิชัย โฆษกคณะกรรมการสลากกินแบ่งรัฐบาล ในฐานะประธานคณะทำงานศึกษาการออกผลิตภัณฑ์สลากรูปแบบใหม่จะเป็นผู้นำเสนอในการประชุมฯ ก่อนที่จะทำประชาพิจารณ์ใน 77 จังหวัดทั่วประเทศ ซึ่งจะใช้เวลาประมาณ 6 เดือน หากผลออกมาแล้ว คนส่วนใหญ่เห็นด้วยก็จะเสนอคณะรัฐมนตรีต่อไป และคาดว่าจะสามารถขายได้ในต้นปีหน้า
สำหรับสลากรูปแบบใหม่ที่จะนำเสนอคณะกรรมการสลากกินแบ่งรัฐบาลจะใช้รูปภาพแทนตัวเลขทั้งหมด ยกตัวอย่างเช่น หากออกในรูปแบบเลขท้าย 3 ตัว เดิมที่ใช้เลขที่จับรางวัล 0-9 แต่รูปแบบใหม่จะใช้แค่ 5 หลักเท่านั้น 0-4 โดยใช้รูปภาพแทนตัวเลขในแต่ละหลัก อาทิ น้ำเต้า แทนตัวเลข 0 รูปปู แทนเลข 1 รูปปลา แทนเลข 2 รูปหอย แทนเลข 3 กุ้ง แทนเลข 4 เป็นต้น หรืออาจเป็นชื่อผลไม้ทั้งหมด หรือเป็นชื่อจังหวัดหลัก จังหวัดรองก็ได้
ทั้งนี้สลากรูปแบบใหม่จะมีโอกาสถูกรางวัลง่ายกว่าเดิม เนื่องจากใช้ชุดตัวเลขที่น้อยกว่าเดิม เพื่อเป็นการจูงใจให้คนหันมาเล่นหวยรูปแบบใหม่แทนหวยใต้ดิน ซึ่งจะมีทั้งโต๊ด ทั้งตรง เหมือนหวยทุกอย่าง และอาจมีรางวัลแจ็กพอตด้วย
ส่วนรูปแบบการขายนั้น มีทั้งสลากใบ หรือออนไลน์ หรือขายผ่านแอปฯ มือถือ ขึ้นอยู่กับว่าคณะกรรมการสลากกินแบ่งรัฐบาลจะเห็นว่ารูปแบบใดเหมาะสมกว่ากัน  โดยการจับรางวัล ขึ้นอยู่กับการพิจารณาของคณะกรรมการสลากกินแบ่งรัฐบาลว่าจะทำพร้อมกับรางวัลสลากปกติหรือไม่ ซึ่งยังต้องรอผลสรุปอีกครั้ง โดยรูปแบบการออกรางวัลแบบเป็นรูปภาพมีอยู่ที่ประเทศญี่ปุ่น โดยการออกเป็นรูปภาพโดราเอมอน ไม่เกี่ยวข้องกับตัวเลขแต่อย่างใด
ด้านแหล่งข่าวจากบริษัท ล็อกซเล่ย์ เผยว่า สัญญาที่ทำไว้กับสำนักงานสลากกินแบ่งรัฐบาลครอบคลุมในเกมใหม่แทบทุกเกม ทั้งดิจิเกม ลอตโต้ จีโน่ และการพนันที่เป็นรูปเกมกีฬา ดังนั้นไม่ว่าคณะกรรมการสลากกินแบ่งรัฐบาลจะเคาะออกมารูปแบบใด บริษัทก็พร้อมจะปรับรูปแบบได้ ไม่ใช่จะทำได้เฉพาะหวย 2 ตัว 3 ตัวเท่านั้น
ขณะที่ นายธนวรรธน์ พลวิชัย โฆษกคณะกรรมการสลากกินแบ่งรัฐบาล จะแถลงผลการประชุมคณะกรรมการสลากกินแบ่งรัฐบาลในวันนี้ เวลาประมาณ 15.00 น.
ด้าน พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) กล่าวยืนยันว่าหวยบนดิน 2-3 ตัวทำได้ เนื่องจากมีกฎหมายรองรับ ไม่เหมือนกับสมัยของรัฐบาลนายทักษิณ ชินวัตร โดยเตรียมทำประชาพิจารณ์ผู้ที่เกี่ยวข้องหากไม่ขัดข้องก็ลุยทันที ด้านสำนักงานสลากกินแบ่งรัฐบาลขอเวลา 1 เดือนก่อนเสนอบอร์ด ศึกษาทุกรูปแบบของการออกสลาก 2 ตัว 3 ตัว หรือ 4 ตัว 5 ตัว รวมทั้งการออกสลากลอตโต้
ด้านนายสุรช ล่ำซำ กรรมการผู้จัดการใหญ่ LOXLEY กล่าวว่า กรณีคณะกรรมการสลากกินแบ่งรัฐบาลเตรียมพิจารณาการออกสลากรูปแบบใหม่ อาทิ สลากออนไลน์ เลขท้าย 2 ตัว 3 ตัว และสลากลอตโต้นั้น บริษัท ล็อกซเล่ย์ จีเท็ค เทคโนโลยี จำกัด หรือ LGT มีความพร้อมเต็มที่ในการสานต่อโครงการดังกล่าวหากทางคณะกรรมการสลากกินแบ่งรัฐบาลมีมติให้เดินหน้าต่อ ซึ่งพ.ร.บ.สำนักงานสลากกินแบ่งรัฐบาล (ฉบับที่ 2) พ.ศ. 2562 น่าจะรองรับการทำสลากออนไลน์ได้ อย่างไรก็ตาม ขณะนี้บริษัทยังไม่ได้รับการติดต่อใด ๆ จากทางสำนักงานสลากกินแบ่งรัฐบาล